Okresná prokuratúra Nitra 
Damborského 1, 949 99 Nitra 1

Sp. zn. : 3 Pv 355/11/4403	Nitra, 23.2.2012
EEČ : 2-32-29-2012

U Z N E S E N I E

Trestná vec:	obvinený XXXXX a spol.  
Prečin:	výtržníctvo spolupáchateľstvom podľa § 364 odsek 1 písmeno a Trestného zákona k § 20 Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Nitra
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX
Skutková veta:
dňa 15.04.2011 v čase asi o 23:00 hod. v obci XXXXX na zastávke prímestského linkového autobusu fyzicky napadli poškodeného XXXXX tak, že najskôr ho XXXXX udrel päsťou do oblasti tváre a následne ho opakovane začal udierať zovretými päsťami do oblasti tváre, hlavy a krku a pritom  ho kopal do oblasti brucha a trupu, pričom poškodený XXXXX sa začal brániť údermi päsťami, následne obaja spadli na zem, kde pokračovali v bitke a potom sa do bitky zapojil aj XXXXX tak, že odtiahol poškodeného, pričom ho dva až trikrát udrel do oblasti tváre, čím poškodenému XXXXX spôsobili zranenia pomliaždenie a tržnú ranu na dolnej pere úst vľavo, poranenie kože pod dolnou perou úst vpravo na brade charakteru tržnej rany, pomliaždenie oboch strán krku, viaceré pomliaždenia na tvári a povrchové odreniny kože na pravej strane tváre, na hornej pere úst ako aj na krku a ľavej strane hlavy s dobou liečenia a práceneschopnosťou v trvaní 5 až 7 dní.   
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
2.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený policajt  Obvodného oddelenia PZ Mojmírovce uznesením sp. zn. ORP-1851/MO-NR-2011 zo dňa 27.05. 2011 začal trestné stíhanie a uznesením tej istej spisovej 
značky podľa § 206 odsek 1 Trestného poriadku vzniesol obvinenie XXXXX a XXXXX pre prečin výtržníctva spolupáchateľstvom podľa § 364 odsek 1 písmeno a) Trestného zákona k § 20 Tr. zák. na horeuvedenom skutkovom základe. 
	
Prečin výtržníctva podľa § 364 odsek 1 písmeno a) Trestného zákona spácha ten, kto sa dopustí slovne alebo fyzicky, verejne alebo na mieste verejnosti prístupnom hrubej neslušnosti alebo výtržnosti najmä tým, že napadne iného. 

Podľa § 20 Trestného zákona, ak bol trestný čin spáchaný spoločným konaním dvoch alebo viacerých páchateľov (spolupáchatelia), zodpovedá každý z nich, ako keby trestný čin spáchal sám. 

      Podľa § 216 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak 
a)	obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo urobené slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenie na jej náhradu, a 
c)	vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.  

Obvinený XXXXX (č. l. 3-4) sa priznal ku skutku a svoje konanie oľutoval. Po zákonnom poučení prehlásil, že súhlasí s podmienečným zastavením trestného stíhania. Z odpisu registra trestov vyplýva, že obvinený nebol doposiaľ súdne trestaný  (č. l. 53).  Na Obvodnom úrade v Nitre, odbore všeobecnej vnútornej správy, na priestupkovom oddelení bol jedenkrát uznaný vinným z priestupku proti majetku podľa § 50 odsek 1 zákona o priestupkoch ( č.l. 48 ). 

Obvinený XXXXX ( č.l. 5-6 ) sa priznal ku skutku a svoje konanie oľutoval. Po zákonnom poučení prehlásil, že súhlasí s podmienečným zastavením trestného stíhania. Z odpisu registra trestov vyplýva, že obvinený nebol doposiaľ súdne trestaný  (č. l. 54).  Na Obvodnom úrade v Nitre, odbore všeobecnej vnútornej správy, na priestupkovom oddelení nebol oznamovaný pre priestupok (č. l. 47). 

Poškodený XXXXX ( č.l. 7-13, 63-65 ) uviedol, že súhlasí s podmienečným zastavením trestného stíhania a náhradu škody nežiada, pretože mu nevznikla priama finančná škoda. 

      Poškodená XXXXX si uplatnila majetkovú škodu spočívajúcu vo vynaložených nákladoch za poskytnutú zdravotnú starostlivosť a nákladoch konania v dôsledku protiprávneho konania voči ich poistencovi XXXXX v sume 181,70 eur. Obvinený XXXXX dňa 15.02.2012 uhradil poškodenej XXXXX škodu v celej výške 181,70 eur o čom predložil príjmový pokladničný doklad.  
	
Vzhľadom k tomu, že boli splnené všetky zákonné podmienky ustanovené v § 216 odsek 1 Trestného poriadku na podmienečné zastavenie trestného stíhania, ako aj vzhľadom na osobu obvineného XXXXX a XXXXX, možno podmienečné zastavenie trestného stíhania obvinených považovať za dostačujúce. Zároveň som v zmysle § 216 odsek 2 Trestného poriadku určila obvineným XXXXX a XXXXX ako primeranú skúšobnú dobu v trvaní 12 mesiacov. 
	Na základe uvedených skutočností som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu môže podať sťažnosť obvinený a poškodený v lehote do troch dní od jeho doručenia cestou tunajšej prokuratúry na Krajskú prokuratúru v Nitre. 
          	Sťažnosť má odkladný účinok (§ 216 odsek 5 Trestného poriadku).

JUDr. Renáta Renáčová
prokurátorka